Author: faltysova
Last saved by: jost
Company: uvsr

ÚRAD VLÁDY SLOVENSKEJ REPUBLIKY
      sekcia vládnej legislatívy

							          Na rokovanie vlády SR
							          Dňa 3. mája 2006
							          K materiálu č. 8217/2006
							          K bodu č. 12

	S T A N O V I S K O	
k návrhu nariadenia vlády Slovenskej republiky o technických požiadavkách na bezpečnostné zasklenie a zasklievacie materiály na motorových vozidlách a prípojných vozidlách
___________________________________________________________________________
I.
Návrh nariadenia vlády Slovenskej republiky predkladá na rokovanie vlády Slovenskej republiky minister dopravy, pôšt a telekomunikácií Slovenskej republiky Pavol Prokopovič mimo Plánu legislatívnych úloh vlády Slovenskej republiky na rok 2006.
II.
	 Predkladaný návrh preberá do právneho poriadku Slovenskej republiky smernicu Rady 92/22/EHS z 31. marca 1992 o bezpečnostnom zasklení a zasklievacích materiáloch na motorových a ich prípojných vozidlách v znení smernice Komisie 2001/92/ES.
Navrhované nariadenie nebude mať podľa predkladateľa dopad na štátny rozpočet, rozpočty obcí a rozpočty vyšších územných celkov. Nebude mať ani iný finančný, ekonomický vplyv, vplyv na zamestnanosť ani podnikateľské prostredie.
III.
Predmetný návrh nariadenia vlády bol prerokovaný na zasadnutí Legislatívnej rady vlády Slovenskej republiky dňa 11. apríla 2006.  Legislatívna rada vlády po jeho prerokovaní odporučila predkladateľovi predložiť nové znenie tohto návrhu na rokovanie vlády, v ktorom budú zapracované jej pripomienky a odporúčania.

IV.

	Sekcia vládnej legislatívy Úradu vlády Slovenskej republiky konštatuje, že v novom znení návrhu nariadenia vlády Slovenskej republiky o technických požiadavkách na parkovacie svietidlá motorových vozidiel sú zapracované všetky pripomienky Legislatívnej rady vlády Slovenskej republiky (3 pripomienky) a odporúča návrh nariadenia schváliť, ak bude zapracovaná nasledujúca legislatívno-technická pripomienka, ktorá vyplýva z terminologických úprav vykonaných po jeho prerokovaní.

V ustanovení § 3 ods. 10 je potrebné v záujme terminologickej jednotnosti návrhu nariadenia vlády nahradiť slovo „zásadnej“ slovom „podstatnej“ a slová „pre typ bezpečnostného zasklenia“ nahradiť slovami „pre typ bezpečnostného zasklievacieho materiálu“.

V Bratislave 28. apríla 2006
Vypracovala: I. Faltysová

					          	                    Štefan G r m a n
							         generálny riaditeľ                                   
                                                                                      sekcie vládnej legislatívy